**Акафист святителю Иоасафу,**

**епископу Белоградскому, чудотворцу**

***Кондак 1***

**И**збра́нных во́инов му́жества насле́дниче и Христо́ва ста́да па́стырю предо́брый, свети́льниче ве́ры, на све́щнице Белогра́да возсия́вый, ни́щих пита́телю и о лю́дех ко Христу́ Бо́гу моли́твенниче, похва́льная воспису́ем ти́ раби́ Го́спода твоего́ от серде́ц на́ших, к любви́ твое́й вопию́ще: Ра́дуйся, святи́телю Христо́в Иоаса́фе, чудотво́рче преди́вный.

***Икос 1***

**А́**нгел Бо́жий по́слан бы́сть от Богоро́дицы прообразова́тельное де́йствие соверши́ти и о́трока тя́ су́ща ма́нтиею святи́тельскою покры́ти, Иоаса́фе. Сие́ роди́тель тво́й зре́ти в виде́нии сподо́бився, слы́шаше и гла́с Цари́цы Небе́сныя глаго́лющ ти́: Довле́ет Ми́ моли́тва твоя́. Таково́му сла́достному гла́су вне́млюще, и мы́, гре́шнии, любо́вию вопие́м ти́:

Ра́дуйся, от ма́тере твоея́ в де́нь Рождества́ Пречи́стыя рожде́нный;

ра́дуйся, покро́вом Богоро́дицы от рожде́ния твоего́ покрове́нный.

Ра́дуйся, сосу́де, от де́тства твоего́ Бо́гом избра́нный;

ра́дуйся, под се́нию оби́тели Тро́ицы Святы́я Го́сподеви воспита́нный.

Ра́дуйся, роди́телей благочести́вых возлю́бленный сы́не;

ра́дуйся, па́че при́сных твои́х возлюби́вый пусты́ню.

Ра́дуйся, во Ки́еве гра́де ра́зумом науче́ние кни́жное стяжа́вый;

ра́дуйся, чи́стое се́рдце твое́ Го́сподеви отда́вый.

Ра́дуйся, до́м роди́телей твои́х Го́спода ра́ди оста́вивый;

ра́дуйся, та́йно в Межиго́рскую оби́тель стопы́ твоя́ напра́вивый.

Ра́дуйся, ю́ный моли́твенниче пеще́ры те́сныя;

ра́дуйся, презре́вый земна́я, возлюби́вый небе́сная.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 2***

**В**и́дя о́браз ми́ра сего́ преходя́щ и сла́ву челове́ческую я́коже ды́м исчеза́ющу, от ю́ности мона́шеское житие́ возлюби́л еси́ и, отроча́ сы́й, моли́тве и слу́жбе Бо́жией зело́ прилежа́л еси́, Иоаса́фе, а́нгельскую пе́снь при́сно воспева́я Го́сподеви: Аллилу́иа.

***Икос 2***

Ра́зум тво́й, науче́нием кни́жным в Богоявле́нском бра́тстве просвеща́емый, богомы́слию преда́л еси́, Иоаса́фе, сокро́вища прему́дрости не себе́ собира́я, па́че же си́ми в Бо́га богате́я, моли́твою же и поще́нием во служе́ние Христу́ себе́ уготовля́я. Те́м же и во ю́ности твое́й сицевы́х ублаже́ний досто́ин яви́лся еси́:

Ра́дуйся, о́бразе чистоты́ и целому́дрия;

ра́дуйся, рачи́телю благи́й смиренному́дрия.

Ра́дуйся, отри́нувый, я́коже со́р, ми́ра сего́ душетле́нныя сла́дости;

ра́дуйся, омы́вый ду́шу твою́ слеза́ми чи́стыми мла́дости.

Ра́дуйся, де́вство твое́ нерастле́нно Го́сподеви сохрани́вый;

ра́дуйся, прельще́ния во́зраста ю́наго победи́вый.

Ра́дуйся, весно́, луча́ми благода́ти осия́нная;

ра́дуйся, у́тро, доброде́тельми облагоуха́нное.

Ра́дуйся, я́ко Христу́ путе́м у́зким после́довал еси́;

ра́дуйся, я́ко го́рняго Оте́чествия дости́гнути возжеле́л еси́.

Ра́дуйся, на ра́ло Госпо́дне ру́це твои́ возложи́вый;

ра́дуйся, лица́ твоего́ николи́же вспя́ть обрати́вый.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 3***

**С**и́лы ду́ха твоего́ во еди́но наме́рение совокупи́вый, во е́же Христу́ житие́ твое́ безразде́льне преда́ти, а́нгельский о́браз во ю́ности ра́нней восприя́л еси́, Иоаса́фе, и со ста́рцы вку́пе воспе́л еси́ Триеди́ному Бо́гу: Аллилу́иа.

***Икос 3***

**И**ме́я ору́жие непобеди́мое, кре́ст на се́рдце твое́м, ве́рою начерта́нный, проти́ву страсте́й и грехо́в сме́ртных, возраста́ющих на ны́, кре́пко ополчи́лся еси́, и, Го́споду побе́ды на ты́я враги́ дарова́вшу, сложи́л еси́ пе́снь честны́м доброде́телем, е́йже внима́юще, и мы́ благода́рными усты́ си́це ти́ воспева́ем:

Ра́дуйся, смире́ния о́бразе, и́мже горды́ня низлага́ется;

ра́дуйся, благосе́рдия пра́вило, и́мже вся́ческая зло́ба побежда́ется.

Ра́дуйся, целому́дрия носи́телю и нечи́стых по́мыслов отраже́ние;

ра́дуйся, любве́ кре́пкия рачи́телю и не́нависти истребле́ние.

Ра́дуйся, поста́ ору́жием от пле́на страсте́й свободи́выйся;

ра́дуйся, кро́тости си́лою от гне́ва непра́веднаго огради́выйся.

Ра́дуйся, стра́же благоче́стия, от сна́ грехо́внаго ду́шу твою́ охраня́яй;

ра́дуйся, доброде́телей содру́жеством от сме́ртныя тли́ ту́ю избавля́яй.

Ра́дуйся, уго́дниче Бо́жий, си́ми доброде́тельми в па́мяти христиа́н преукраше́нный;

ра́дуйся, свети́льниче ве́ры, от Со́лнца Пра́вды во Ца́рствии Небе́снем возжже́нный.

Ра́дуйся, исто́чниче, в жи́знь ве́чную теки́й;

ра́дуйся, на диа́вола кре́пце возмоги́й.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 4***

**Б**у́рю искуше́ний и нападе́ний вра́жиих бо́дрственным житие́м твои́м утиша́я, от архиере́я Бо́жия на степе́нь свяще́нства возведе́н бы́л еси́, и со вся́ким смиренному́дрием на ра́мена твоя́ бре́мя служе́ния церко́внаго во честне́м Ки́еве подъя́л еси́, ко святы́ням гра́да сего́ при́сно припа́дая, иде́же и додне́сь и́ноцы и правосла́внии лю́дие вопию́т Бо́гу: Аллилу́иа.

***Икос 4***

**С**лы́шаху бли́жнии и да́льнии о труде́х твои́х неуста́нных, Иоаса́фе, ка́ко пе́рвее во гра́де Лу́бнах оби́тель, тобо́ю благоукраша́емая, благословля́ше тебе́, игу́мена своего́, по си́х же Ла́вра Се́ргиева тобо́ю обнови́ся, ели́ко строе́нием домо́вным, та́ко и жития́ и́ноческаго исправле́нием. Того́ ра́ди гла́с наро́дный восхваля́ше тя́ си́ми:

Ра́дуйся, хра́мов святы́х иску́сный устрои́телю;

ра́дуйся, честны́х оби́телей усе́рдный украси́телю.

Ра́дуйся, ревни́телю благоле́пия церко́внаго;

ра́дуйся, па́че си́х рачи́телю де́лания духо́внаго.

Ра́дуйся, в се́рдце твое́м о́браз Христа́ носи́вый;

ра́дуйся, Спаси́теля твоего́ до конца́ возлюби́вый.

Ра́дуйся, пропове́дниче, его́же послу́шаше в сла́дость Росси́йская цари́ца;

ра́дуйся, и́стины глаша́таю, не взира́яй на ли́ца.

Ра́дуйся, богомы́слию дея́ние приложи́вый;

ра́дуйся, терпе́нию житие́м твои́м вся́ научи́вый.

Ра́дуйся, я́ко в по́те лица́ твоего́ Бо́га ра́ди труди́лся еси́;

ра́дуйся, я́ко в по́двизе до́бре ду́х тво́й усоверши́л еси́.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 5***

**Б**оготе́чней звезде́ послуша́ния, а́ки Вифлее́мстей, мы́сленно после́довав, обре́л еси́ Христа́, во хра́мине души́ твоея́ я́вльшася, о́тче преподо́бне, и тому́ во́лю твою́ подклони́л еси́. Те́мже и Госпо́дь, в боре́нии твое́м тя́ укрепля́я, в виде́нии повелева́ет Афана́сию, святи́телю Мга́рскому, на главу́ твою́ ру́це возложи́ти и те́м гряду́щая твоя́ возвести́ти, да со дерзнове́нием вопие́ши Царю́ Небе́сному: Аллилу́иа.

***Икос 5***

**В**и́девше тя́ лю́дие Белогра́дстии наста́вника до́бра Боже́ственных уче́ний на престо́ле святи́тельстем я́вльшеся и оте́ческих преда́ний храни́теля ве́рна себе́ показу́юща, судию́ же нелицеприя́тна и па́стыря неусы́пна быва́юща, ра́довахуся зело́ и единоду́шне восхваля́ху тя́, глаго́люще:

Ра́дуйся, учи́телю и́стиннаго богопозна́ния;

ра́дуйся, гони́телю волше́бства и гада́ния.

Ра́дуйся, обличи́телю злочести́ваго неве́рия;

ра́дуйся, искорени́телю раско́ла и суеве́рия.

Ра́дуйся, вельмо́жу невозде́ржнаго свято́му посту́ научи́вый;

ра́дуйся, уста́вы оте́ческия во оби́телех кре́пко водвори́вый.

Ра́дуйся, правосла́вныя и́стины насади́телю;

ра́дуйся, учи́лищ благоче́стия покрови́телю.

Ра́дуйся, и́мже лати́нстии обы́чаи изгоня́ются;

ра́дуйся, и́мже се́мена пра́вды Христо́вы посеява́ются.

Ра́дуйся, и́щущим науче́ния отве́рстая врата́;

ра́дуйся, сла́вы Бо́жия немо́лчная уста́.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 6***

**П**ропове́дник сы́й Правосла́вия догма́тов, за́поведи Госпо́дни не усты́ то́кмо, но и все́м житие́м твои́м изъясни́л еси́, Иоаса́фе. Та́ко бо просвети́ся све́т тво́й пред челове́ки, я́ко, ви́девше до́брая дела́ твоя́, вси́ прославля́ху Отца́ Небе́снаго, Ему́же вся́кое дыха́ние пое́т хвалу́: Аллилу́иа.

***Икос 6***

**В**озсия́вшу Со́лнцу Пра́вды горе́ пред очи́ма твои́ма, но́щь греха́ на земли́ ни́зу не стра́шна бы́сть тебе́, Иоаса́фе святи́телю, от Го́спода я́коже на корабли́ ко́рмчий поста́вленный и руко́ю кре́пкою корми́ло его́ прие́мый. Те́мже досто́йно сла́вим тя́ и не умолчи́м, вопию́ще:

Ра́дуйся, па́стырю, не себе́ угожда́яй;

ра́дуйся, ста́до Христо́во от волко́в хи́щных ве́рно огражда́яй.

Ра́дуйся, жезло́м пра́вды нече́стие сокруши́вый;

ра́дуйся, небрегу́щия о святы́ни от Це́ркве Бо́жия отлучи́вый.

Ра́дуйся, огра́до кре́пкая непра́ведно оби́димым;

ра́дуйся, защище́ние тве́рдое пра́вды ра́ди ненави́димым.

Ра́дуйся, чтеца́ смире́ннаго от кня́жеских слу́г защити́вый;

ра́дуйся, презри́тели уста́вов церко́вных низложи́вый.

Ра́дуйся, надме́нных пра́ведный обличи́телю;

ра́дуйся, непоко́рных стро́гий смири́телю.

Ра́дуйся, меча́ духо́внаго в но́жны не вложи́вый;

ра́дуйся, вене́ц пра́вды от Го́спода получи́вый.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 7***

**Х**отя́ бы́ти па́стырь и́стинен, и́же своя́ о́вцы глаша́ет по и́мени, многоча́стне ве́си и гра́ды па́ствы твоея́ обходи́л еси́ не ну́ждею, но по Бо́зе, ниже́ непра́ведными прибы́тки, но усе́рдно, о́браз ста́ду подая́ во труде́х твои́х, и ше́ствиих, и боле́знех, непреста́нно поуча́я и облича́я и вся́ челове́ки призыва́я служи́ти Бо́гу и пе́ти Тому́: Аллилу́иа.

***Икос 3***

**Н**о́ваго не́ба и но́выя земли́ по обетова́нию Христо́ву ча́я и си́х ра́ди вну́тренняго челове́ка на вся́к де́нь обновля́я, посто́м пло́ть твою́ от рабо́ты истле́ния свободи́л еси́, Иоаса́фе прему́дре, и моли́твою криле́ ду́ху твоему́ возрасти́л еси́, и́мже и на́с гре́шных духо́вне воздвиза́еши, во е́же сла́вити тя́ и воспева́ти:

Ра́дуйся, во труде́х и боле́знех обреты́й небе́сныя ра́дости;

ра́дуйся, в поще́ниих и бде́ниих вкуси́вый духо́вныя сла́дости.

Ра́дуйся, во страда́ниих твои́х пло́ть смири́вый;

ра́дуйся, о́браз терпе́ния лю́дем яви́вый.

Ра́дуйся, сосу́де немощны́й, си́лы духо́вныя храни́лище;

ра́дуйся, ста́мно скуде́льная, благода́ти вмести́лище.

Ра́дуйся, кади́ло благово́нных Бо́гу куре́ний;

ра́дуйся, хра́мино святы́х песнопе́ний.

Ра́дуйся, та́ин Бо́жиих ди́вный строи́телю;

ра́дуйся, ча́д Це́ркве благода́тный учи́телю.

Ра́дуйся, я́ко тебе́ А́нгели незри́мо сослужа́ху;

ра́дуйся, я́ко от тебе́ де́мони дале́че отступа́ху.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 8***

**С**тра́нник в ми́ре се́м бы́в, го́рняя му́дрствовал еси́, а не земна́я, Иоаса́фе преподо́бне, и, помина́я после́дняя твоя́, моли́лся еси́ Христу́ Бо́гу, глаго́ля: в ча́с сме́рти моея́ приими́ ду́х раба́ Твоего́, во стра́нствии су́ща, да со все́ми святы́ми воспою́ Ти́: Аллилу́иа.

***Икос 8***

**В**се́м се́рдцем твои́м и свято́ю любо́вию твое́ю ме́ньшей бра́тии послужи́л еси́, святи́телю Иоаса́фе, а́лчущих пита́я, до́мы си́рых и убо́гих согрева́я, свои́ма рука́ма дрова́ вдови́цам уготовля́я, ми́лостыни же твоя́ творя́ в та́йне. Но Го́споду изво́лившу, яви́шася ми́рови блага́я дела́ твоя́, я́же сла́вяще, взыва́ем ти́ си́це:

Ра́дуйся, дре́во благода́тное, от его́же плодо́в пита́ются а́лчущии;

ра́дуйся, исто́чниче утеше́ний, от него́же напая́ются жа́ждущии.

Ра́дуйся, я́ко шу́йца твоя́ не ве́де, я́же творя́ше десни́ца;

ра́дуйся, я́ко трапе́за твоя́ бы́сть утеше́ние су́щим в темни́цах.

Ра́дуйся, пи́щею твое́ю воево́ду опа́льнаго пита́вый;

ра́дуйся, я́ко воспрети́ти сие́ тебе́ не возмо́же прави́тель лука́вый.

Ра́дуйся, разбо́йники, напа́дшия на тя́, сло́вом твои́м устыди́вый;

ра́дуйся, еди́наго от ни́х к покая́нию коне́чному обрати́вый.

Ра́дуйся, ма́терей, млеко́м пита́ющих, благо́е защище́ние;

ра́дуйся, о отроча́тех ма́лых му́дрое попече́ние.

Ра́дуйся, я́ко ми́лость и су́д во еди́но совокупи́л еси́;

ра́дуйся, я́ко любо́вию твое́ю наро́дную любо́вь себе́ стяжа́л еси́.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 9***

**В**ся́кую та́йну души́ челове́ческия прозрева́ше духо́вное о́ко твое́. Те́мже откры́ся тебе́ и гре́х иере́я о́наго, ле́ты у́бо согбе́ннаго, кля́твою же А́нгела Бо́жия на земли́ се́й свя́заннаго, его́же к покая́нию приве́д и Бо́гу примири́в, по Литурги́и Боже́ственней от грехо́внаго пле́на и у́з привре́меннаго жития́ изба́вил еси́, поя́ Всеми́лостивому Спа́су: Аллилу́иа.

***Икос 9***

Вити́й многовеща́нных па́че, гла́с наро́дный немо́лчно сла́вит тя́, Иоаса́фе блаже́нне. Те́мже и ны́не приими́ похвалы́ сия́ от все́х на́с, во умиле́нии серде́ц к тебе́ зову́щих:

Ра́дуйся, я́ко моли́твы твоя́ всено́щныя благода́ть Бо́жию на зе́млю низвожда́ху;

ра́дуйся, я́ко дни́е твои́ многотру́днии бла́го Це́ркви и лю́дем приноша́ху.

Ра́дуйся, о овца́х слове́сных ста́да твоего́ па́стырское попече́ние при́сно явля́яй;

ра́дуйся, чи́н церко́вный благоле́пно исправля́яй.

Ра́дуйся, бра́ни и сва́ры преще́нием твои́м укроти́вый;

ра́дуйся, ми́рному житию́ пресви́теры и диа́коны научи́вый.

Ра́дуйся, я́ко в тебе́ но́вый сосу́д благода́ти откры́ся;

ра́дуйся, я́ко тобо́ю Пеща́нский о́браз Богома́тери яви́ся.

Ра́дуйся, та́ин серде́чных я́вное возвеще́ние;

ра́дуйся, гряду́щих ди́вное прозре́ние.

Ра́дуйся, заве́та ева́нгельскаго ве́рный храни́телю;

ра́дуйся, за́поведей церко́вных нелицеме́рный блюсти́телю.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 10***

**С**пасти́ от расхище́ния о́вцы твоя́ хотя́, во́лки лю́тыя жезло́м святи́тельским дале́че отгна́л еси́ от огра́ды церко́вныя, сло́вом же и́стины, я́коже мече́м обоюдоо́стрым, нападе́ния о́ных отрази́л еси́, Иоаса́фе, побе́дную пе́снь воспева́я Го́сподеви: Аллилу́иа.

***Икос 10***

**С**тено́ю кре́пкою огради́л еси́ лю́ди твоя́, блаже́нне, на основа́нии ве́ры сию́ положи́в, от ка́мений же наде́жды и любве́ ту́ю воздви́гнув и па́мятию по́двигов твои́х на ве́ки укрепи́в. Си́х ра́ди пе́снь слага́ем тебе́, взыва́юще:

Ра́дуйся, обы́чаев злы́х гони́телю, до́брых же защи́тителю;

ра́дуйся, о́бласти твоея́ прему́дрый упра́вителю.

Ра́дуйся, Росси́йския страны́ ору́жие духо́вное;

ра́дуйся, зерца́ло све́тлое пра́вды церко́вныя.

Ра́дуйся, человекоуго́дия ра́ди никого́же пощади́вый;

ра́дуйся, мздоприи́мство я́ве обличи́вый.

Ра́дуйся, стра́ха ра́ди челове́ча две́ри пра́вды николи́же затвори́вый;

ра́дуйся, еди́ному стра́ху Бо́жию се́рдце твое́ покори́вый.

Ра́дуйся, пла́менем гне́ва Госпо́дня враги́ ве́ры опаля́яй;

ра́дуйся, я́рость гне́ва непра́веднаго кро́тостию утиша́яй.

Ра́дуйся, воево́до Христо́в неустраши́мый;

ра́дуйся, па́стырю, вся́ любя́й и от все́х люби́мый.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 11***

**П**е́ние хвале́бное прино́сим ти́ от смире́нных серде́ц на́ших, Иоаса́фе блаже́нне. Сие́ у́бо любо́вию твое́ю прия́ти не отврати́ся, а́ще и сладча́йшия гла́сы А́нгелов ны́не слы́шиши, на небеси́ Бо́гу пою́щих: Аллилу́иа.

***Икос 11***

**С**ветоза́рному небеси́ угото́вав ду́х тво́й и ско́рый коне́ц жития́ земна́го проразуме́в, к погребе́нию же телесе́ твоего́ хра́мину угото́вити повеле́в, посети́л еси́ оте́ческий гра́д и роди́тели твоя́, по за́поведи Бо́жией те́м че́сть воздава́я и любо́вию сыно́вней души́ и́х в ве́ре и упова́нии усоверша́я, и́миже и на́с просвети́, Иоаса́фе блаже́нне, зову́щих:

Ра́дуйся, ста́рость роди́телей посеще́нием твои́м озари́вый;

ра́дуйся, се́ла оте́ческая пред кончи́ною твое́ю благослови́вый.

Ра́дуйся, я́ко неду́зи ду́х тво́й я́коже зла́то очища́ху;

ра́дуйся, я́ко доброде́тели твоя́ я́коже ка́мение драго́е сия́ху.

Ра́дуйся, кораблю́, напа́стьми бу́рь жите́йских неодоле́нный;

ра́дуйся, сла́вно сверши́вший пу́ть, от Христа́ повеле́нный.

Ра́дуйся, я́ко тебе́ при́стань благоуте́шная пресве́тлое Не́бо яви́ся;

ра́дуйся, я́ко тебе́ две́рь Ца́рствия Христо́ва откры́ся.

Ра́дуйся, я́ко всели́лся еси́ ду́хом твои́м в го́рняя селе́ния;

ра́дуйся, я́ко и на земли́ оста́вил еси́ нетле́нен зало́г воскресе́ния.

Ра́дуйся, звездо́, на тве́рди духо́вней сия́ющая;

ра́дуйся, моли́тво о на́с к Бо́гу неумолка́ющая.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 12***

**Б**лагода́ти неистощи́мыя зна́мение непререка́емое яви́ на́м Христо́с в нетле́нии моще́й твои́х, Иоаса́фе прему́дре, пред ни́миже лю́дие ве́рнии моля́щеся, от ви́димых к неви́димым духо́вне восходи́ти науча́ются, Бо́га же, ди́внаго во святы́х Свои́х, сла́вити и а́нгельски Ему́ воспева́ти: Аллилу́иа.

***Икос 12***

**П**ою́ще пра́ведное житие́ твое́, Иоаса́фе блаже́нне, сла́вяще труды́ твоя́ и восхожде́ния от сла́вы в сла́ву, зри́м и испове́дуем, я́ко кончи́на твоя́ рожде́ние бы́сть в жи́знь приснотеку́щую, ея́же струя́ми благода́тными и на́с, земны́х, окропля́еши и от боле́зней душе́вных и теле́сных, Го́споду изволя́ющу, свобожда́еши, неду́гующим и приско́рбным многоча́стне в виде́нии явля́яся и утеше́ние принося́, наипа́че же моля́щимся пред гробни́цею твое́ю неви́димо вне́млеши и ви́димо по́мощь подае́ши. Те́мже, благода́рственно воспева́юще тя́, глаго́лем:

Ра́дуйся, ра́дости приобщи́выйся, в печа́ли же су́щих не забы́вый;

ра́дуйся, у́хо твое́ ко юдо́ли скорбе́й преклони́вый.

Ра́дуйся, я́коже Илиа́ Фесви́тянин, огне́м ре́вности по Бо́зе горя́й;

ра́дуйся, стопа́ми Чудотво́рца Ми́р Лики́йских в хи́жины бе́дных входя́й.

Ра́дуйся, отча́янным неча́янное вспоможе́ние;

ра́дуйся, разсла́бленным благода́тное укрепле́ние.

Ра́дуйся, я́ко твои́ми моли́твами хро́мии хожда́ху;

ра́дуйся, я́ко тобо́ю слепи́и зре́ние получа́ху.

Ра́дуйся, от многообра́зных неду́гов исцеля́яй;

ра́дуйся, во́ины правосла́вныя на бра́ни охраня́яй.

Ра́дуйся, земли́ росси́йския защи́тниче ве́рный;

ра́дуйся, Правосла́вия побо́рниче нелицеме́рный.

Ра́дуйся, святи́телю Христо́в Иоаса́фе, чудотво́рче преди́вный.

***Кондак 13***

**О** пресла́вный па́стырю Белогра́дский, святи́телю Иоаса́фе! Приими́ ма́лое сие́ хвале́ние на́ше и моли́ Христа́ Бо́га, да изба́вит зе́млю Росси́йскую и вся́ страны́ христиа́нския от смертоно́снаго неве́рия я́звы, от вся́кия вражды́ и нестрое́ния, от вра́г ви́димых и неви́димых. Це́рковь же святу́ю да возрасти́т и укрепи́т, и вся́ ве́рныя ко Христу́ всеми́рному Па́стырю приведе́т, пою́щия Ему́: Аллилу́иа.

*Этот конда́к чита́ется три́жды*

***Кондак 1***

**И**збра́нных во́инов му́жества насле́дниче и Христо́ва ста́да па́стырю предо́брый, свети́льниче ве́ры, на све́щнице Белогра́да возсия́вый, ни́щих пита́телю и о лю́дех ко Христу́ Бо́гу моли́твенниче, похва́льная воспису́ем ти́ раби́ Го́спода твоего́ от серде́ц на́ших, к любви́ твое́й вопию́ще: Ра́дуйся, святи́телю Христо́в Иоаса́фе, чудотво́рче преди́вный.

***Икос 1***

**А́**нгел Бо́жий по́слан бы́сть от Богоро́дицы прообразова́тельное де́йствие соверши́ти и о́трока тя́ су́ща ма́нтиею святи́тельскою покры́ти, Иоаса́фе. Сие́ роди́тель тво́й зре́ти в виде́нии сподо́бився, слы́шаше и гла́с Цари́цы Небе́сныя глаго́лющ ти́: Довле́ет Ми́ моли́тва твоя́. Таково́му сла́достному гла́су вне́млюще, и мы́, гре́шнии, любо́вию вопие́м ти́:

Ра́дуйся, от ма́тере твоея́ в де́нь Рождества́ Пречи́стыя рожде́нный;

ра́дуйся, покро́вом Богоро́дицы от рожде́ния твоего́ покрове́нный.

Ра́дуйся, сосу́де, от де́тства твоего́ Бо́гом избра́нный;

ра́дуйся, под се́нию оби́тели Тро́ицы Святы́я Го́сподеви воспита́нный.

Ра́дуйся, роди́телей благочести́вых возлю́бленный сы́не;

ра́дуйся, па́че при́сных твои́х возлюби́вый пусты́ню.

Ра́дуйся, во Ки́еве гра́де ра́зумом науче́ние кни́жное стяжа́вый;

ра́дуйся, чи́стое се́рдце твое́ Го́сподеви отда́вый.

Ра́дуйся, до́м роди́телей твои́х Го́спода ра́ди оста́вивый;

ра́дуйся, та́йно в Межиго́рскую оби́тель стопы́ твоя́ напра́вивый.

Ра́дуйся, ю́ный моли́твенниче пеще́ры те́сныя;

ра́дуйся, презре́вый земна́я, возлюби́вый небе́сная.

Ра́дуйся, святи́телю Христо́в Иоаса́фе, чудотво́рче преди́вный.